Babaporno: ‘Elke foto is ŉ misdaadtoneel’Argieffoto WAARSKUWING: Die inhoud van die berig kan kinders en sensitiewe lesers skok. William Beale (38) van Plettenbergbaai wat skuld beken het op meer as 18 000 aanklagte van die besit van kinderpornografie, het Dinsdag in die landdroshof in Knysna in die Wes-Kaap verskyn. Beale sal nog twee maande moet wag vir die vonnisoplegging. Die saak is uitgestel tot 30 Junie. Sy regspan het versoek om inligting by te werk by die sielkundige se verslag vir vonnisopleegingsdoeleindes. Joanne Barrett, woordvoerder vir Woman and Men Against Child Abuse (WMACA) in die Wes-Kaap, het gesê sy is verlig dat Beale ná “twee jaar van erge frustrasie” en “talle onderbrekings” uiteindelik op 30 Junie gevonnis sal word. “Ons vertrou dat die vonnis die erns van die misdaad sal reflekteer,” het Barrett gesê. “Hierdie foto’s is die werklike verkragting, marteling en seksuele mishandeling van kinders. Die vonnisse in hierdie sake moet almal straf wat na hierdie tipe foto’s kyk, dit vervaardig of versprei. Elke foto is ŉ misdaadtoneel.” Beale is in Februarie vanjaar verbind met ŉ grusame internasionale babapornografienetwerk. Hy het ŉ pleitooreenkoms met die staat aangegaan en skuld beken op elk van die 18 644 aanklage van die besit van kinderpornografie en ŉ enkele aanklag van die besit van dagga. Dit volg twee jaar nadat hy tydens ŉ klopjag by sy strandhuis in hegtenis geneem is op 13 Januarie 2015. Hy is die eerste Suid-Afrikaner wat in hegtenis geneem is as deel van Operasie Cloud 9, ŉ samewerkingsoperasie tussen die polisie in Suid-Afrika en België, wat hulle toespits op ŉ internasionale kinderpornografienetwerk. Die betrokke kinderpornografiekring is veral gefokus op die seksuele mishandeling van babas. Van die foto’s wat in Beale se besit gevind is, wys die marteling en moord van babas wat slegs ŉ paar dae oud is. Beale is ŉ rekenaaringenieur van Plettenbergbaai. Die polisie het tydens sy inhegtenisneming beslag gelê op duisende video’s van gewelddadige aanrandings en die internetadresse van meer as 300 beweerde pedofiele. Lees alle vorige berigte oor Operasie Cloud 9 op Maroela Media.